Hofaansoek gebring oor Zuma se parool | Maroela Media
John Steenhuisen, leier van die DA, meen oudpres. Jacob Zuma se vrylating op mediese parool is onwettig en maak 'n bespotting van die regstelsel.
Die opposisieleier het daarom vandag 'n aansoek by die Gautengse hooggeregshof ingedien om Zuma se parool te laat hersien en ter syde te stel.
Steenhuisen glo Arthur Fraser, kommissaris van die departement van korrektiewe dienste (DKD), se goedkeuring van Zuma se vrylating op mediese parool was onwettig, aangesien die adviesraad vir mediese parool aanvanklik die aansoek afgekeur het.
Volgens Steenhuisen voldoen Zuma se vrylating boonop nie aan die tersaaklike wetgewing nie.
"Fraser se paroolbesluit benadeel die hof op presies dieselfde manier as wat Zuma se minagting van die hof dit gedoen het. Dit maak weer 'n bespotting van die geregtelike proses en stuur die boodskap aan elke Suid-Afrikaner dat jy, solank jy kragtig en polities verbonde is, nie bang hoef te wees om die wet te oortree nie."
Steenhuisen is ook ongelukkig met pres. Cyril Ramaphosa, nadat hy Zuma se vrylating openlik verwelkom het.
"Erger nog, hy het dit gefasiliteer deur die gekompromitteerde Arthur Fraser in die eerste plek as kommissaris van korrektiewe dienste aan te stel," sê die DA-leier.
Maroela Media het vroeër berig Fraser is 'n man teen wie verdoemende bewerings oor sy termyn as spioenbaas gemaak is, maar hy is nietemin in 2018 as hoof van die DKD aangestel. Hy word onder meer daarvan beskuldig dat hy 'n parallelle intelligensiestruktuur by die Staatsveiligheidsagentskap bedryf het.
Fraser is ook bestempel as 'n bekende bondgenoot van Zuma en tree boonop oor 'n paar weke af.
Steenhuisen bestempel Zuma se vrylating op mediese parool as 'n desperate poging om gemoedere binne die Zuma-faksie van die ANC voor die verkiesing te kalmeer.
Die opposisieleier beskuldig Ramaphosa daarvan dat hy die belange van die ANC voor die belange van Suid-Afrika stel.
Skoolseun sterf toe meisie hom met mes aanval
Jong Gautenger verdwyn in see
Ou Steenhuisen was maar stil toe die reg n bespotting gemaak het van Clive Darby Lewes en Janus Walus seker weer n verkiesing oppad.
DA ek glo julle is bietjie te laat soos gewoonlik.Ook weet ons die howe is deesdae heeltemal ANC gesind en sal daarom nie in julle guns uitspraak lewer nie maak nie saak of julle saak baie meriete en feite dra nie.In die land maak reg en geregtiheid nie meer saak nie.As die ANC of sy bendelede betrokke is gaan jy nie wen nie.Net soos julle aansoek by die konstisionele hof oor die OVK wat ook afgelag gaan word.Julle gaan nie wen by enige hof al het jy hoeveel meriete en geregtigheid in jou saak nie.Vergeet dit.
Is al so moeg om teen Zuma se gesig vas te kyk!!
Die regstelsel word nie nou eers gesien as n grap nie, dit is so vir jare. Hoës se sake word aanhoudend uitgestel. Malema, Magashule, Zuma, almal nog vry. Klein vissies word baie gou gevonnis. Of as jy wit is.
Ag vader los tog vir ou Zuma uit.. maak nie saak wie wat doen nie. Hy sal altyd sy sin kry! Dit raak nou rerig iriterend!